S-134/2008

Mál þetta, sem var dómtekið þann 18. júní sl., hefur lögreglustjórinn á Akureyri höfðað með þremur ákæruskjölum á hendur X.

1. Ákæruskjal, útgefið 9. maí 2008.

Með þessu ákæruskjali er mál höfðað á hendur ákærða;

„fyrir fíkniefnalagabrot, með því að hafa aðfaranótt föstudagsins 11. janúar 2008, í bifreiðinni UT-538, sem ekið var suður Höfðabakka í Reykjavík að Árbæjarsafni þar sem lögreglan stöðvaði hana, haft í vörslum sínum 1,44 grömm af amfetamíni sem lögreglan fann við leit.

Brot ákærða telst varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og sbr. lög nr. 82/1998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233/2001.

Þess er krafist að ákærði verði dæmdur til refsingar og að gert verði upptækt ofangreint fíkniefni, sem lögreglan lagði hald á og tilgreint er í efnaskýrslu lögreglu nr. 13108, sbr. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

2. Ákæruskjal, útgefið 26. maí 2008.

Með þessu ákæruskjali er mál höfðað á hendur ákærða;

„fyrir þjófnað, með því að hafa miðvikudaginn 2. janúar 2008, stolið tveimur X-BOX ELITE leikjatölvum úr versluninni ELKO á Smáratorgi 1.

Telst þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar.“

3. Ákæruskjal, útgefið 5. júní 2008.

Með þessu ákæruskjali er mál höfðað á hendur ákærða;

„fyrir umferðarlagabrot með því að aka þriðjudaginn 3. júní 2008, bifreiðinni US-565, sviptur ökurétti, um bifreiðastæði við Hofsbót á Akureyri, uns lögreglan stöðvaði akstur hans.

Telst þetta varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar.“

Greind ákæruskjöl voru undir rekstri málsins sameinuð og rekin sem eitt mál, líkt og réttindi ákærða standa til, sbr. og heimildarákvæði 1. mgr. 23. gr. laga nr. 19/1991 um meðferð opinberra mála. Þá var málið rekið samkvæmt málsmeðferðarreglum 125. gr. sömu laga.

Fyrir dómi krafðist skipaður verjandi fyrir hönd ákærða vægustu refsingar sem lög heimila. Verjandinn krafðist og hæfilegrar málflutningsþóknunar og útlagðs kostnaðar vegna starfans.

I.

Málavextir.

Ákærði hefur fyrir dómi skýlaust viðurkennt sakargiftir líkt og brotum hans er lýst í ákæruskjölum. Er játning ákærða í samræmi við rannsóknargögn lögreglu og önnur gögn málsins.

Með játningu ákærða, sem ekki er ástæða til að efa að sé sannleikanum samkvæm, er nægilega sannað að hann hafi framið þá háttsemi sem honum er gefin að sök. Varðar háttsemi hans við þau lagaákvæði sem tilgreind eru í ákæruskjölum.

II.

Ákærða, sem er 23 ára, hefur samkvæmt vottorði sakaskrár ríkisins, dagsettu 28. maí sl., tvívegis verið gert að greiða sektir, í júlí 2002 vegna eignaspjalla og í maí 2003 vegna hylmingar. Frá árinu 2005 hefur ákærði að auki fjórum sinnum hlotið refsidóma. Í september 2005 var hann dæmdur í þriggja mánaða fangelsi, skilorðsbundið í þrjú ár, fyrir þjófnað. Í maí 2007 var hann dæmdur í fjögurra mánaða fangelsi, skilorðsbundið í eitt ár, fyrir umboðssvik. Var þar um hegningarauka að ræða og því var skilorðsdómurinn frá árinu 2005 dæmdur upp og refsing dæmd í einu lagi. Þann 19. desember 2007 var ákærði dæmdur til sektargreiðslu, en jafnframt sviptur ökurétti í sex mánuði frá 23. desember 2007 að telja, fyrir akstur undir áhrifum fíkniefna og deyfandi lyfja. Loks var ákærði þann 15. apríl sl. sakfelldur fyrir þjófnað með því að hafa stolið tveimur leikjatölvum úr verslun þann 22. desember sl. og fyrir að hafa ekið þann dag og daginn eftir undir áhrifum áfengis og fíkniefna. Við ákvörðun refsingar var m.a. litið til þess að um skilorðsrof var að ræða og var skilorðsdómurinn frá maí 2007 tekin upp, en einnig var litið til hegningaraukaáhrifa, sbr. 77. gr. og 78. gr., sbr. og 60. gr., almennra hegningarlaga, svo og að ákærði hafði eftir brot sín farið í vímuefnameðferð og fengið sér vinnu. Var hann í ljósi þessa dæmdur í 6 mánaða fangelsi, en þar af voru 5 mánuðir skilorðsbundnir til þriggja ára. Eins var hann dæmdur til að greiða 180.000 króna sekt, til að vera sviptur ökurétti í tvö ár frá 23. júní 2008 að telja og til að greiða skaðabætur vegna þjófnaðarbrotsins.

Í máli því sem hér er til umfjöllunar hefur ákærði verið sakfelldur fyrir þjófnaðarbrot, brot gegn ávana- og fíkniefnalöggjöf og gegn umferðarlögum. Tvö fyrstu brotanna framdi ákærði í byrjun þessa árs, en eins og hér að framan var rakið hefur hann frá þeim tíma hlotið fangelsisdóm, sem var skilorðsbundinn að hluta, auk sektarrefsingar, vegna þjófnaðar og umferðarlagabrots. Þar sem nú er um hegningarauka að ræða að hluta til, sbr. ákvæði 60. gr., sbr. 77. og 78. gr., almennra hegningarlaga, ber að ákvarða refsinguna þannig að hún samsvari þeirri refsingu, sem kynni að hafa orðið ef dæmt hefði verið um öll brotin í einu lagi. Þá ber að líta til sakarferils ákærða

Að ofangreindu virtu, sbr. einnig ákvæði 1. mgr. 23. gr. laga nr. 19, 1991 um meðferð opinberra mála, er það niðurstaða dómsins að ákærða verði ekki gerð frekari fangelsisrefsing en kveðið var á um í áðurröktum dómi frá 15. apríl s.l., og skal hún því haldast. Dæma ber ákærða þess í stað til sektarrefsingar, sbr. 4. mgr. 77. gr. almennra hegningarlaga, sem ákveðst 100.000 krónur. Skal ákærði greiða sektina innan fjögurra vikna frá birtingu dómsins að telja, en ella sæti hann fangelsi í sjö daga. Þá ber að gera upptæk fíkniefni eins og krafist er af hálfu ákæruvalds.

Loks ber að dæma ákærða til að greiða málsvarnarlaun skipaðs verjanda síns, V-kk-ef H-kk-ef V-kk-ef hdl., sem ákveðast 125.496 krónur að virðisaukaskatti meðtöldum, svo og ferðakostnað hans, 27.660 krónur.

Dóm þennan kveður upp Ó-kk-nf Ó-kk-nf dómstjóri.

D Ó M S O R Ð :

Ákærði, X, greiði 100.000,00 krónur til ríkissjóðs innan fjögurra vikna frá birtingu dóms þessa að telja, en ella sæti hann fangelsi í 7 daga.

Gerð eru upptæk 1,44 grömm af amfetamíni sem tilgreind eru í efnaskýrslu lögreglu nr. 13108.

Ákærði greiði málsvarnarlaun skipaðs verjanda síns, V-kk-ef H-kk-ef V-kk-ef hdl., sem ákveðast 125.496 krónur að virðisaukaskatti meðtöldum, svo og ferðakostnað hans, 27.660 krónur.